แรงขายหุ้นบิ๊กแคปฉุด SET พลิกปิดลบ 5 จุด แนะจับตาผลประชุมเฟดพฤหัสฯนี้
แรงขายหุ้นบิ๊กแคปฉุด SET พลิกปิดลบ 5 จุด แนะจับตาผลประชุมเฟดพฤหัสฯนี้ โดยดัชนีปิดตลาดวันนี้ ที่ระดับ 1,667.23 จุด ลบ 5.10 จุด หรือ 0.30% มูลค่าการซื้อขาย 4.94 หมื่นล้านบาท
17 มิ.ย. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,667.23 จุด ลบ 5.10 จุด หรือ 0.30% มูลค่าการซื้อขาย 4.94 หมื่นล้านบาท 
10 หุ้นกดดัชนีวันนี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยปรับตัวขึ้นเล็กน้อยในช่วงเช้าก่อนจะกลับมาเคลื่อนไหวในแดนลบเป็นส่วนใหญ่ในภาคบ่าย ขณะที่หากไม่นับรวมรายการซื้อขายหลักทรัพย์บนกระดานใหญ่ (บิ๊กล็อต) ของหุ้นบมจ.แลนด์ แอนด์ เฮ้าส์ (LH) ในวันนี้ ก็คาดว่าแรงซื้อของนักลงทุนต่างชาติน่าจะชะลอตัวลงในช่วงนี้
ทั้งนี้ มองว่านักลงทุนส่วนใหญ่ยังรอดูปัจจัยใหม่ที่จะเข้ามา โดยเฉพาะผลการประชุมธนาคารกลางสหรัฐ (เฟด) ที่จะออกมาในเช้าวันพฤหัสบดีนี้ตามเวลาไทยว่าจะส่งสัญญาณการปรับลดดอกเบี้ยในปีนี้กี่ครั้ง ซึ่งตลาดคาดว่าเฟดจะลดดอกเบี้ยลง 1 ครั้งในปีนี้ ซึ่งหากเฟดส่งสัญญาณลดดอกเบี้ยตามคาดก็อาจจะมีแรงขายทำกำไรออกมา เนื่องจากตลาดรับรู้ไปแล้วบางส่วน แต่หากเฟดส่งสัญญาณลดดอกเบี้ย 2 ครั้งในปีนี้ ก็อาจจะทำให้มี Fund Flow จากสหรัฐไหลเข้ามาในตลาดเกิดใหม่ (Emerging Market)
นอกจากนี้ตลาดยังจับตาทิศทางราคาน้ำมันในระยะต่อไป หลังจากที่ยังไม่ทิศทางที่เด่นชัดในช่วงนี้ โดยรอดูการประชุมกลุ่มประเทศผู้ส่งออกน้ำมัน (โอเปก) และพันธมิตร ที่จะหารือร่วมกันเพื่อพิจารณานโยบายการผลิตน้ำมันในช่วงครึ่งปีหลัง ซึ่งเดิมทีจะจัดประชุมในวันที่ 25-26 มิ.ย.นี้ แต่ล่าสุดก็มีข่าวว่าจะเลื่อนออกไปเป็นช่วงต้นเดือน ก.ค.นี้
ส่วนประเด็นภายในประเทศก็ยังอยู่ที่การจัดตั้งรัฐบาล ซึ่งน่าจะเกิดขึ้นในช่วงหลังการประชุมสุดยอดผู้นำอาเซียน ในวันที่ 22-23 มิ.ย. ทำให้คาดว่าการจะเห็นมาตรการกระตุ้นเศรษฐกิจจากรัฐบาลใหม่ก็คงจะเกิดขึ้นในช่วงเดือน ก.ค.
ขณะที่คาดว่าการเคลื่อนไหวของดัชนีหุ้นไทยวันพรุ่งนี้ น่าจะยังแกว่งตัวในกรอบแคบ เพื่อรอดูผลประชุมเฟดและทิศทางราคาน้ำมัน โดยให้แนวรับที่ 1,665 จุด และแนวต้านที่ 1,677 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
LH      มูลค่าการซื้อขาย  2,032.64 ล้านบาท ปิดที่   10.90 บาท ลดลง   0.40 บาท
CPALL   มูลค่าการซื้อขาย  1,922.65 ล้านบาท ปิดที่   82.50 บาท ลดลง   0.50 บาท
PTT     มูลค่าการซื้อขาย  1,365.60 ล้านบาท ปิดที่   46.50 บาท ราคาไม่เปลี่ยนแปลง
WHA     มูลค่าการซื้อขาย  1,163.18 ล้านบาท ปิดที่    4.68 บาท เพิ่มขึ้น  0.12 บาท
EA      มูลค่าการซื้อขาย    975.36 ล้านบาท ปิดที่   53.00 บาท เพิ่มขึ้น  0.50 บาท
 
ตลาดหุ้นเอเชีย

 